Vermeende US-verkragter eers weer in Junie in hofDie Majuba-manskoshuis by die Universiteit Stellenbosch. (Foto: Facebook) Die student aan die Universiteit Stellenbosch (US) wat daarvan beskuldig word dat hy verlede week ŉ vrouestudent in een van die universiteit se koshuise verkrag het, is reeds op borgtog vrygelaat en sal eers weer in Junie in die hof verskyn. Die betrokke manskoshuis, Majuba, het intussen in ŉ verklaring gesê hy is met afgryse gevul oor een van sy inwoners se betrokkenheid by hierdie saak. Eric Ntabazalila, woordvoerder van die Nasionale Vervolgingsgesag (NVG) in die Wes-Kaap, het aan Maroela Media bevestig dat die vermeende verkragter reeds op borgtog vrygelaat is. Dit nadat hy Woensdag in hegtenis geneem is toe die slagoffer ŉ saak van verkragting by die polisie aanhangig gemaak het. “Hy is op borgtog van R1 000 vrygelaat met die voorwaarde dat hy nie met die klaer [die slagoffer] in kontak mag kom nie,” sê Ntabazalila. “Die verdagte het een keer in die landdroshof in Stellenbosch verskyn waartydens die saak tot 29 Junie uitgestel is vir verdere ondersoek. “Die beskuldigde se naam kan nie op hierdie stadium bekend gemaak word nie, aangesien dit onwettig is in só ŉ saak om die verdagte te identifiseer voordat hy of sy gepleit het.” Die Majuba-manskoshuis, die koshuis waar die voorval glo plaasgevind het, het hierdie soort gedrag ten sterkste veroordeel en is ontsteld oor die moontlikheid van “enige sulke afskuwelike dade”. “Ons het alles in ons vermoë gedoen om te verseker dat behoorlike prosesse gevolg word en dat geregtigheid so vinnig en glad as moontlik geskied,” het die koshuis gesê. “Ons werk deurlopend saam met alle rolspelers by die universiteit, sowel as met die studenteraad (SR), die universiteit se gelykheidseenheid en die Suid-Afrikaanse Polisiediens (SAPD).” Maroela Media het vroeër berig dat die universiteit reeds die verdagte uit die betrokke koshuis geskors het. Die koshuis het egter later bygevoeg dat dié student by geen ander koshuis op die kampus mag aanklop vir akkommodasie nie sodat “die ondersoek onverhinderd kan voortgaan”. “Ons sal voortgaan om met die betrokke rolspelers saam te werk soos wat die ondersoek vorder, om ŉ veilige ruimte in die koshuis te bevorder en alles in ons vermoë te doen om diegene wat deur hierdie traumatiese ervaring geraak word, by te staan.”